
Nr. 22/247


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei Guvernului nr.12/2007 pentru modificarea şi completarea Ordonanţei Guvernului nr.79/2003 privind controlul şi recuperarea fondurilor comunitare, precum şi a fondurilor de cofinanţare aferente utilizate necorespunzător, cu care comisia noastră a fost sesizată în fond cu adresa Biroului Permanent nr.PL.X 270 din 23 aprilie 2007.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei Guvernului nr.12/2007 pentru modificarea şi completarea Ordonanţei Guvernului nr.79/2003

 privind controlul şi recuperarea fondurilor comunitare, precum 

şi a fondurilor de cofinanţare aferente utilizate necorespunzător
Cu adresa nr. PL.X 270 din 23 aprilie 2007, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei Guvernului nr.12/2007 pentru modificarea şi completarea Ordonanţei Guvernului nr.79/2003 privind controlul şi recuperarea fondurilor comunitare, precum şi a fondurilor de cofinanţare aferente utilizate necorespunzător.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.97/29.01.2007.
Prezentul proiect de Lege are ca obiect de reglementare  aprobarea Ordonanţei Guvernului nr.12/2007 pentru modificarea şi completarea Ordonanţei Guvernului nr.79/2003  privind controlul şi recuperarea fondurilor comunitare, precum şi a fondurilor de cofinanţare aferente utilizate necorespunzător, în sensul extinderii domeniului de aplicare a prevederilor ordonanţei asupra tuturor fondurilor comunitare nerambursabile acordate României, inclusiv asupra fondurilor de cofinanţare.

Din perspectiva obiectivelor impuse de către Tratatul CE, în contextul dreptului derivat comunitar, la nivelul Uniunii Europene au fost adoptate o serie de reglementări în domeniu, ce privesc stabilirea modalităţilor concrete de protejare a intereselor financiare ale Uniunii Europene, şi care, potrivit angajamentelor asumate de statul român, devin aplicabile în România, de la data aderării, respectiv de la 1 ianuarie 2007.
Potrivit acestor documente, România are obligaţia de a se alinia continuu exigenţelor europene în materie, asigurând protejarea efectivă şi echivalentă a intereselor financiare ale Uniunii Europene în România.

Astfel, procesul de adecvare a mecanismului de control şi de recuperare a fondurilor comunitare trebuie să continuie şi să se deruleze, atât în planul său de ordin instituţional, cât şi cel funcţional, prin raportare la noile sale cerinţe, impuse de momentul efectiv al aderării României la UE, survenit la data de 1 ianuarie 2007.
Prezentul act normativ are ca obiect consolidarea cadrului legal în materie, prin promovarea unei serii de măsuri legislative precise, ce reglementează activitatea de control şi de recuperare a fondurilor comunitare cât şi a fondurilor de cofinanţare aferente utilizate necorespunzător, un demers ce este în deplin acord cu noile exigenţe europene ce derivă din dobândirea de către România de la data 1.01.2007, a calităţii de stat membru al Uniunii Europene. 
Elaborarea şi promovarea acestui act normativ este una din măsurile prioritare aflate în responsabilitatea Ministerului Economiei şi Finanţelor, stabilite de către Guvernul României în cadrul Programului Legislativ pentru anul 2007, constituindu-se ca o consecinţă a Strategiei Naţionale de Luptă Antifraudă pentru protecţia intereselor financiare ale UE, în contextul necesităţii de dezvoltare a unor mecanisme eficiente pentru conducerea investigaţiilor anti-fraudă.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor domnul Marinide Dan director general adjunct din cadrul Autorităţii de Certificare şi Plată din Ministerul Economiei şi Finanţelor.
La lucrările comisiei au participat 23 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 12 aprilie 2007.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor .
În urma dezbaterii proiectului de Lege privind aprobarea Ordonanţei Guvernului nr.12/2007 pentru modificarea şi completarea Ordonanţei Guvernului nr.79/2003 privind controlul şi recuperarea fondurilor comunitare, precum şi a fondurilor de cofinanţare aferente utilizate necorespunzător, în şedinţa din data de 22 mai 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
                                                                                                                                                               Popescu Luminiţa

